2013-yilgi UEFA Yevropa ligasi finali

**2013-yilgi UEFA Yevropa ligasi finali** – UEFA tomonidan tashkil etilgan Yevropaning klublar miqyosidagi ikkinchi darajali musobaqasi, UEFA Yevropa ligasining 2012–13-yilgi mavsumining soʻnggi oʻyini boʻlib, turnirning umumiy hisobda 42-mavsumi va *UEFA kubogi*dan *UEFA Yevropa ligasi*ga qayta nomlangandan keyingi 4-mavsumi edi.

Final 2013-yil 15-may kuni Niderlandiyaning Amsterdam shahridagi Johan Cruyff Arena stadionida boʻlib oʻtdi. Unda Portugaliyaning „Benfica“ hamda Angliyaning „Chelsea“ klublari bahs olib bordi. „Chelsea“ 2–1 hisobida gʻalaba qozonib, ushbu musobaqadagi ilk chempionlikni qoʻlga kiritdi.

„Chelsea“ UEFA Chempionlar ligasining amaldagi gʻolibi sifatida keyingi mavsumda Yevropa ligasida ishtirok etgan ilk jamoa boʻldi. Klub guruh bosqichida uchinchi oʻrinni egallashi oqibatida musobaqani tark edi va Yevropa ligasida oʻynaydigan boʻldi. Ushbu gʻalaba orqali Chelsea Chempionlar ligasi chempioni sifatida keyingi mavsumda ushbu turnirda gʻolib chiqqan yagona jamoa boʻlib qoldi (2024-yilda reglament oʻzgarishidan oldin buni boshqa hech bir klub takrorlay olmagan).

Bundan tashqari, „Chelsea“ shu paytgacha UEFAning barcha yirik klublar musobaqalarida gʻalaba qozongan toʻrtinchi, Angliyada esa birinchi klub boʻldi: ular Kubok egalari kubogini 1971 va 1998-yillarda, UEFA Chempionlar ligasini esa 2012-yilda qoʻlga kiritishgan edi. Shuningdek, „Chelsea“ 1991-yilda „Manchester United“dan keyin birorta ham zaxira oʻyinchisidan foydalanmay yirik yevroturnir finalida gʻalaba qozongan ilk jamoa boʻldi.

Mazkur gʻalabadan soʻng „Chelsea“ 2012–13-yilgi UEFA Chempionlar ligasi gʻolibi „Bayern Munich“ bilan 2013-yilgi UEFA Superkubogi oʻyinida ishtirok etish huquqini qoʻlga kiritdi.

## Mezbon
2011-yil 16-iyunda Amsterdam Arena 2013-yilgi UEFA Yevropa ligasi finali mezboni sifatida eʼlon qilindi. Stadion 1996-yildan buyon „Ajax“ klubining oʻyinlariga mezbonlik qilib kelayotgan boʻlib, 1998-yilgi UEFA Chempionlar ligasi finali ham aynan shu arenada oʻtkazilgan edi. Unda „Real Madrid“ „Juventus“ni 1–0 hisobida magʻlub etib, oʻzining yettinchi chempionligin qoʻlga kiritgan. Shuningdek, stadion UEFA Yevro 2000 musobaqasining mezbon arenalaridan biri boʻlib, jami beshta oʻyin, jumladan, yarim final uchrashuvini ham qabul qilgan.

„Ajax“ning avvalgi uy stadioni boʻlmish Olympic Stadium ham bir qator Yevropa miqyosidagi finallariga mezbonlik qilgan. Bir oʻyinlik finallar qatorida 1962-yilgi Yevropa chempionlar kubogi finali (unda „Benfica“ „Real Madrid“ni 5–3 hisobida magʻlub etgan) va 1977-yilgi Kubok egalari kubogi finali (unda „Hamburger SV“ „Anderlecht“ni 2–0 hisobida yutgan) oʻrin olgan. Bundan tashqari, stadion 1981-yilgi UEFA kubogi finalining ikkinchi oʻyini („AZ Alkmaar“ va „Ipswich Town“ oʻrtasida) hamda 1992-yilgi UEFA kubogi finalining ikkinchi oʻyini („Ajax“ va „Torino“ oʻrtasida)ga ham mezbonlik qilgan.

## Oʻyin
### Qisqa sharh
Uchrashuvning 60-daqiqasida Fernando Torres hisobni ochdi. U Juan Mataning uzatmasidan soʻng darvozabonni aylanib oʻtib, toʻpni darvozaga joyladi. Oradan sakkiz daqiqa oʻtib Eduardo Salvioning bosh bilan yoʻllagan zarbasi César Azpilicuetaning qoʻliga tegib ketgani uchun penalti belgilandi. Óscar Cardozo uni aniq amalga oshirgan holda hisobni tenglashtirdi. Soʻnggi qoʻshib berilgan daqiqalarda esa Mataning burchak zarbasidan uzatmasidan soʻng Branislav Ivanovićning boshi bilan kiritgan goli „Chelsea“ga 2–1 hisobidagi gʻalabani taqdim etdi va klub tarixidagi ilk Yevropa ligasi sovrinini olib keldi.
### Tafsilotlar


### Statistika

## Manbalar